《九日胡孟浩携酒与客登官峰赋此》
元代·刘崧

今日天气肃，我心舒且閒。美人携碧酒，与客登青山。

矫首思八荒，意适忘险艰。双流白日下，千室浮云间。

木叶露已黄，泉声亦潺潺。时序忽若流，但伤游子颜。

鴥彼南飞翼，可望不可攀。绵绵山下路，逝此何当还。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。